Je Perrins de Ceys, donzel, fils çay en arriers mons. Humbert, dit de Ceys, fais savoir à touz ceys qui verront ces presentes lettres que je ay vendu, outroié et quité et baillié à noble baron Jehan, conte de Bourgoigne et signor de Salins, et à Lore, contesse de Bourgoigne et dame de Salins, sa fame, et à lour hoirs qui seront segnor de Monmaour, quanque je avoie et devoie avoir, ou par moy ou par mes hommes, et quanque je tenoie et mi hommes tenoient en bois, en prez, en terres gaignables ou en autres choses, dois la terre de pré Mymin tanque au pié dou pui de Monmaour, et dois le biez de Roschant envers Monmaour, par ensi come il s’en va et s’emporte par cornet vers L’Abergement, pour IIIIxx livres d’estevenans, lasquex je ai receu doudit Jeham et de ladite Lore en deniers nombrez. Et ay promis en bone foy audit conte et à ladite Lore garantir ladite vendue contre toutes genz lour et lour hoirs qui saroient signours de Monmaour, et ay gurpi tout droit et toutes exceptions qui aidier me porroit à venir contre ladite vendue. Et est assavoir que je suis devenus hons audit conte et à ladite Lore, et ay pris par plain homaige de lour quanque je avoie ou devoie avoir Esternoz et ou terretoire, à Nant et ou terretoire, à Sarraz et ou terretoire, et meisment en la forez de Sarraz et ou molin, et quanque je avoie à Colons et ou terretoire, et quanque je avoie et mes freres Philippe avoit de Mellant et ou terretoire, et moismement quanque je avoie ou devoie avoir et je et Philippe, mes freres, en Cruesmont, en quelque choses lesdites choses soient, en prez, en champs, em bois, en hommes, en riveres, en justises, en signories et en toutes autres choses, tanque au pié dou pui de Monmaour. Et est assavoir que je ay promis audit conte et à ladite Lore et de (sic) lour hoirs, ensi com les autres choses dessus divisées et cilz fiez ne doit partir dou signour de Monmaour. En tesmoint de laquel chose, à ma priere et à ma requeste, li religious hommes, Amarriz, abbes de Montbenoit, Wachiers, abbes de Goile, et li chapitres de Saint-Anatoile de Salins, ont mis lour seaux pendant en ces presentes lettres. Ce fut fait l’an de l’incarnation Nostre Signour qui corroit par mil IIc et LX et doux, li sambadi après la quinzene saint Pere et saint Poul.